钦定古今图书集成/明伦汇编/氏族典/第027卷 > 《廖用贤尚友录》 > 熊飞
## 钦定古今图书集成/明伦汇编/氏族典/第027卷 > 《廖用贤尚友录》 > 熊飞

按《广东通志》：“飞，东筦人，有武略，善骑射。宋末勤王，闻
文天祥师出江西，率兵往隶麾下。德祐丙子，兵溃，元
将黄世雄欲胁之降，飞阳为世雄守惠、潮二州，世雄
疑之，谋杀飞，飞以舟师遁还东筦。赵必豫以义语之，
飞即改竖宋旗号，闻益王即位，以兵应制置使赵溍。
世雄怒，遣其将姚文虎追之，至邑境榴花村，飞尽杀”
之，世雄师退，飞即会溍复韶州。时新会令曾逢龙亦
率兵至，与飞会，入广州，执降元通判李性道，数其罪
而囚之，没性道家，焚其居，遂复广州，时景炎改元之
六月也。元将吕师夔、张荣实入梅岭。十月，溍遣飞与
逢龙御之，寻使将校刘自立守韶州，逢龙战死于南
雄，飞退保韶州。师夔、荣实复围韶州，飞守城，力战，死
之。

===元===